PENSIONAREA PERSONALULUI NAVIGANT DIN AVIAŢIA CIVILĂ

                   Structuri comunitare şi internaţionale cu atribuţii în domeniul aviaţiei civile

                   La nivel comunitar, principalele organisme cu atribuţii în domeniul aviaţiei civile sunt următoarele: 

                   - European Aviation Safety Agency (EASA) este principala structură care are atribuţii în dezvoltarea strategiei europene în domeniul siguranţei zborurilor, principala misiune fiind aceea a asigurării unui cadru comun de siguranţă a zborurilor civile şi în ceea ce priveşte protecţia mediului.             

                   - European Organisation for the Safety of Air Navigation (EUROCONTROL) este o organizaţie europeană cu atribuţii în domeniul siguranţei traficului aerian. EUROCONTROL are în compunere structuri civile şi militare, principalul său obiectiv fiind dezvoltarea unui management al traficului aerian pan-european. 

                   - European Civil Aviation Conference (EACA) reprezintă o organizaţie interguvernamentală care are ca principal obiectiv dezvoltarea unui sistem european de transport sigur şi eficient. 

                   - Joint Aviation Authorities (JAA) este o structură asociată EACA reprezentând autorităţile naţionale cu atribuţii în aviaţia civilă. JAA are ca principal obiectiv introducerea unor proceduri şi standarde comune privind siguranţa zborurilor. 

                   La nivel mondial, principala structură cu atribuţii în domeniul aviaţiei civile este International Civil Aviation Organization (ICAO), agenţie a Organizaţiei Naţiunilor Unite, specializată în domeniul aviaţiei civile, care are ca principal obiectiv dezvoltarea domeniului de activitate şi cooperarea activă între statele membre. 
                   Reglementări comunitare şi internaţionale în domeniu
                   - Directiva Consiliului 2000/789/EC - stabileşte cadrul pentru aplicarea unor condiţii egale atât în domeniul forţei de muncă, cât şi al locurilor de muncă. 
                   Potrivit prevederilor directivei, stabilirea unei limite de vârstă pentru pensionare în anumite domenii de activitate poate conduce la o discriminare pe criterii de vârstă.

                   - Directiva Consiliului 91/670/EEC privind recunoaşterea mutuală a persoanelor cu licenţă în aviaţia civilă.

                   - Reglementarea JAR-FCL 1.060/2006 a Joint Aviation Authorities
                   Potrivit reglementării JAA, licenţele de zbor sunt acordate piloţilor până la vârsta de 65 de ani, cu recomandarea ca, în cazul curselor aeriene internaţionale, dacă vârsta comandantului este de 65 de ani, cea a secundului să fie mai mică de 60 de ani.  

                   - Convenţia internaţională a aviaţiei civile (Doc 7300/9/2006),                                       amendmentul 167 privind Anexa 1 a Convenţiei, adoptat în martie 2006, prevede creşterea vârstei de pensionare a piloţilor cu 5 ani, de la 60 la 65 de ani.

                   Această prevedere a fost implementată, deja, de autorităţile naţionale cu atribuţii în aviaţia civilă dintr-o serie de state membre ale Uniunii Europene.
                   Reglementări naţionale

                   Belgia

                   Potrivit prevederilor Decretului regal privind pensionarea personalului navigant din aviaţia civilă, cu modificările ulterioare, vârsta de pensionare a piloţilor este de 55 de ani, iar pentru celelalte categorii de angajaţi, de 65 de ani. Pensionarea se poate face anticipat, indiferent de vârstă, dacă vechimea angajatului este de 30 de ani pentru piloţi şi de 34 de ani pentru celelalte profesii. 

                   Danemarca

                   Potrivit legii din anul 2006, pentru controlorii de zbor şi personalul navigant, vârsta standard de pensionare este de 65 de ani. 

                   Contractul colectiv de muncă din aviaţia civilă prevede posibilitatea solicitării pensionării anticipate, la vârsta de 55 de ani, dacă vechimea în muncă este de 25 de ani.
                   Finlanda
                   Potrivit legii, atât pentru personalul navigant, cât şi pentru controlorii de zbor, vârsta de pensionare este de 65 de ani, în anumite condiţii existând posibilitatea de pensionare anticipată, de la vârsta de 55 de ani. 

                   Franţa

                   Potrivit Codului aviaţiei civile, pensia pentru limită de vârstă se acordă asiguraţilor care îndeplinesc, cumulativ, la data pensionării, condiţiile privind vârsta standard de pensionare şi stagiul minim de cotizare impus de normele sistemului public de pensii. Vârsta standard de pensionare este de 60 de ani. Angajaţii din aviaţia civilă au posibilitatea de a se pensiona anticipat, în condiţii speciale (stagiul minim de cotizare, stare precară de sănătate, condiţii grele de lucru), începând cu vârsta de 55 de ani. 
                   Cu toate acestea, potrivit amendmentului 167 la Anexa 1 a Convenţiei internaţionale a aviaţiei civile, Franţa permite piloţilor desfăşurarea de curse pe liniile comerciale internaţionale, în condiţiile în care comandantul navei are vârsta cuprinsă între 60 şi 65 de ani, iar secundul are mai puţin de 60 de ani.  
                   Germania

                   Potrivit Legii privind drepturile salariaţilor Oficiului federal de securitate aeriană, vârsta de pensionare a controlorilor de trafic este de 55 de ani. Pensionarea anticipată se poate solicita la vârsta 52 de ani, pensia fiind redusă cu 3,6% pentru fiecare an solicitat anticipat. 
                   Pentru personalul navigant, vârsta de pensionare este de 65 de ani.  
                   Irlanda

                   Piloţii de aeronave se pot pensiona la vârsta de 55 de ani, potrivit prevederilor legale aplicate pentru angajaţii care lucrează în condiţii grele. Pentru fiecare 6 ani lucraţi în condiţii grele de muncă, vârsta de pensionare se poate reduce cu 1 an.  Pentru celelalte categorii de personal din aviaţia civilă, vârsta de pensionare este de 65 de ani.
                   Italia
                   Potrivit prevederilor contractului colectiv de muncă, vârsta de pensionare a controlorilor de trafic este de 60 de ani. Pensionarea anticipată se poate solicita la vârsta 55 de ani, pensia fiind redusă cu 3% pentru fiecare an solicitat anticipat. 

                   Codul de navigaţie şi Legea 84/1996 conţin prevederi privind pensionarea personalului navigant. Vârsta standard de pensionare este de 60 de ani, dacă licenţa de pilot a fost obţinută după anul 1977. Activitatea poate fi continuată la cerere până la vârsta de 65 de ani, doar dacă licenţa de pilot a fost obţinută anterior anului 1977. 
                   Lituania

                   Potrivit prevederilor Legii privind sistemul social de pensii (1994),  de la 1 ianuarie 1995 s-a introdus o măsură vizând creşterea progresivă a vârstei de pensionare cu 2 luni/an, atât pentru femei, cât şi pentru bărbaţi.  Astfel, de la data de 1 ianuarie 2009, vârsta de pensionare va fi de 60 de ani pentru femei şi 62 de ani pentru bărbaţi, pentru toate categoriile de angajaţi, inclusiv pentru angajaţii din sistemul aviaţiei civile. 

                   Potrivit legii, angajaţii din aviaţia civilă beneficiază de o pensie suplimentară, care se acordă celor care lucrează în condiţii grele de muncă. Astfel, personalul navigant şi de teste - bărbaţi cu o vechime de 25 de ani de muncă şi femeile cu o vechime de 20 de ani de muncă - beneficiază de o pensie suplimentară care se acordă pentru o perioadă de 10 ani de la data pensionării, dacă această dată este anterioară datei la care a fost adoptată legea. De la 1 ianuarie 1995, după pensionare, angajaţii din aviaţia civilă primesc o pensie suplimentară pentru o perioadă de 5 ani, dacă îndeplinesc următoarele condiţii de vechime: controlor de zbor - 15 ani bărbaţii şi 10 ani femeile; ingineri de zbor - 20 ani bărbaţii şi 15 ani femeile.

                   Luxemburg 
                   Potrivit legii pensiilor, personalul angajat în aviaţia civilă se poate pensiona la 60 de ani, existând posibilitatea pensionării anticipate la vârsta de 57 de ani, cu condiţia unui stagiu de cotizare de 20 de ani.
                   Malta
                   Potrivit reglementării JAR-FCL 1.060/2006 a Joint Aviation Authorities, licenţele de zbor sunt acordate piloţilor până la vârsta de 65 de ani, cu recomandarea ca, în cazul efectuării unei curse internaţionale, vârsta maximă a comandantului să fie de maxim 65 de ani, iar cea a secundului să fie mai mică de 60 de ani.  

                   Marea Britanie

                   Potrivit prevederilor Legii transporturilor şi Ordinului privind aplicarea schemei de pensii pentru personalul din autoritatea aviatică civilă (2001), cu modificările ulterioare, vârsta de pensionare este de 60 de ani. 

                   Excepţie fac controlorii de trafic, care se pot pensiona anticipat, în condiţii speciale (o perioadă de 25 de ani vechime, o perioadă minimă de cotizare, stare de sănătate), începând cu vârsta de 57 de ani, piloţii de aeronave sau de teste, care se pot pensiona anticipat începând cu vârsta de 50 de ani şi pompierii angajaţi în sistemul aviaţiei civile, care se pot pensiona anticipat începând cu vârsta de 55 de ani.
                   Pentru cei care debutează acum în profesie, vârsta standard de pensionare va fi de 65 de ani.
                   Olanda

                   Potrivit statutului Direcţiei de control aerian, vârsta de pensionare a controlorilor de trafic este de 55 de ani şi nu există prevederi pentru pensionarea anticipată. 

                   În cazul piloţilor de aeronave se aplică aceleaşi condiţii de pensionare, dar în situaţii medicale deosebite pensionarea anticipată se poate face după vârsta de 40 de ani. 
                   Slovenia
                   Potrivit Legii pensiilor (2000), există trei paliere pentru obţinerea unei pensii pentru limită de vârstă. Astfel, vârsta standard de pensionare este de 58 de ani, dacă stagiul de cotizare este de 38 de ani pentru femei şi de 40 de ani pentru bărbaţi; vârsta de pensionare este de 63 de ani pentru bărbaţi şi 61 de ani pentru femei, dacă stagiul de cotizare este de 20 de ani; vârsta de pensionare este de 65 de ani pentru bărbaţi şi 63 de ani pentru femei, dacă stagiul de cotizare este de 15 de ani. 
                   În general, personalul navigant se poate pensiona la cerere, anticipat, la vârsta de 60 de ani, dacă vechimea în muncă este de 40 de ani, putându-se solicita o prelungire a activităţii, maxim până la vârsta de 65 de ani.  
                   Portugalia

                   Potrivit legii, vârsta de pensionare a piloţilor de nave este de 65 de ani.  
                   Vârsta de pensionare a controlorilor de trafic este de 55 de ani, cu condiţia unui stagiu de cotizare de 20 de ani. 

                   Spania

                   Potrivit reglementărilor interne ale Direcţiei pentru navigaţie aeriană, controlorii de trafic aerian se pot pensiona la vârsta de 55 de ani. În condiţiile trecerii unor teste medicale psihice şi fizice complexe, angajaţii pot solicita prelungirea activităţii până la vârsta maximă de 65 de ani, când pensionarea devine obligatorie.
                   Potrivit prevederilor Decretului-Lege nr. 2366/1978, vârsta minimă standard de pensionare, de 65 de ani, se reduce în cazul angajaţilor din aviaţia civilă, prin aplicarea unor coeficienţi la vechimea în muncă: 0,4 pentru piloţi şi copiloţi; 0,3 pentru restul personalului navigant (mecanici, operatori navigaţie, operatori media, etc).

                   Suedia
                   Nu există prevederi speciale pentru categoria angajaţilor din aviaţia civilă, vârsta standard de pensionare fiind de 65 de ani. Suedia a implementat  amendmentul 167 la Anexa 1 a Convenţiei Internaţionale, respectând condiţiile de zbor impuse. 

                   Ungaria

                   Potrivit legii, vârsta de pensionare pentru piloţii de aeronave civile este de 62 de ani.

